Broj: 711-I-245-P-366-18/19-06-8

Zagreb, 1. veljače 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na temelju vlastitih saznanja o mogućem sukobu interesa dužnosnika Marina Štritofa, općinskog načelnika Općine Dubravica,** na 37. sjednici, održanoj 1. veljače 2019.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Marina Štritofa, općinskog načelnika Općine Dubravica zbog moguće povrede članka 14. stavka 1., koja proizlazi iz istovremenog obavljanja navedene dužnosti i obavljanja poslova upravljanja obrtom Frigoterm, u vlasništvu dužnosnika, te obavljanja funkcije direktora trgovačkog društva Frigoekspert d.o.o., kao i zbog moguće povrede članka 16. stavka 1. koja proizlazi iz propusta prijenosa upravljačkih prava na temelju udjela u vlasništvu trgovačkog društva Frigoekspert d.o.o. na povjerenika koji nije s dužnosnikom povezana osoba u smislu članka 4. stavka 5. ZSSI-a.**
2. **Poziva se dužnosnik Marin Štritof da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu istog Zakona, stoga je i Marin Štritof povodom obnašanja dužnosti općinskog načelnika Općine Dubravica obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika.

Člankom 4. stavkom 4. ZSSI-a propisano je da su poslovni subjekti u smislu tog Zakona **trgovačka društva**, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti i članovi drugih poslovnih subjekta osnovanih na temelju zakona.

Stavkom 5. istog članka propisano je da su povezane osobe u smislu ovog Zakona članovi obitelji dužnosnika navedeni u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Stavkom 2. istog članka propisano je da je bračni drug dužnosnika član obitelji dužnosnika te je stoga supruga dužnosnika s dužnosnikom povezana osoba u smislu članka 4. stavka 5. ZSSI-a.

Člankom 14. stavkom 1. ZSSI-a propisano je da dužnosnici ne mogu biti **članovi upravnih tijela i nadzornih odbora trgovačkih društava**, upravnih vijeća ustanova, odnosno nadzornih odbora izvanproračunskih fondova **niti obavljati poslove upravljanja u poslovnim subjektima.**

Člankom 16. stavkom 1. ZSSI-a propisano je da dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijet će svoja upravljačka prava na temelju udjela u kapitalu društva na drugu osobu, **osim na osobe iz članka 4. stavka 5. ovog Zakona**, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Uvidom u rezultate izbora za općinske načelnike, gradonačelnike, župane i njihove zamjenike održane u svibnju 2009., u svibnju 2013. te u svibnju 2017.g., a koji su objavljeni na mrežnim stranicama Državnog izbornog povjerenstva, utvrđeno je da je dužnosnik Marin Štritof izabran za zamjenika općinskog načelnika Općine Dubravica u mandatu 2009.-2013. i u mandatu 2013.-2017., te za općinskog načelnika Općine Dubravica u mandatu 2017.-2021.

Uvidom u izvadak iz Obrtnog registra Ureda državne uprave u Zagrebačkoj županiji, Službe za gospodarstvo, Ispostave Zaprešić utvrđeno je da je pod matičnim brojem obrta: 91245737 bio upisan obrt Frigoterm. Kao datum početka obavljanja obrta upisan je 15. siječnja 1996.g., a kao vlasnik upisan je Marin Štritof. Dana 4. svibnja 2017.g. u Obrtnom registru evidentirana je odjava obrta. Međutim, u Obrtnom registru nije evidentirano da je upravljanje obrtom bilo preneseno na poslovođu. Usporedbom OIB-a Marina Štritofa navedenog kao vlasnika obrta Frigoterm u Obrtnom registru i OIB-a dužnosnika Marina Štritofa navedenog u izvješćima o imovinskom stanju podnesenim Povjerenstvu, utvrđeno je da je riječ o istoj osobi.

Člankom 28. stavkom 1. Zakona o obrtu („Narodne novine“, broj 143/13.) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom.

S obzirom da se obrtnici smatraju poslovnim subjektima u smislu ZSSI-a, dužnosnici sukladno članku 14. stavku 1. ZSSI-a, ne mogu obavljati poslove upravljanja obrtom. Budući da u obrtnom registru nije upisan podatak da je upravljanje obrtom Frigoterm, prije odjave istog, bilo preneseno na poslovođu, Povjerenstvo je iz prikupljenih podataka i dokumentacije steklo saznanja o mogućoj povredi članka 14. stavka 1. ZSSI-a, i to u razdoblju od stupanja na dužnost ZSSI-a, odnosno od 10. ožujka 2011.g. do odjave obrta 4. svibnja 2017.g.

Uvidom u podatke sudskog registra Trgovačkog suda u Zagrebu utvrđeno je da je pod matičnim brojem subjekta: 080888056, OIB: 55860671330 upisano trgovačko društvo Frigoekspert d.o.o. na temelju Izjave o osnivanju društva s ograničenom odgovornošću dane kod javnog bilježnika 23. prosinca 2013.g. Dužnosnik Marin Štritof upisan je kao jedini član navedenog trgovačkog društva, a bio je upisan i kao član Uprave istog do 3. listopada 2017.g. Usporedbom OIB-a navedenog u podnesenim izvješćima o imovinskom stanju dužnosnika Marina Štritofa i OIB-a navedenog u izvatku iz sudskog registra nadležnog trgovačkog suda, utvrđeno je da se radi o istoj osobi.

Na zahtjev Povjerenstva trgovačko društvo Frigoekspert d.o.o. dostavilo je očitovanje od 10. prosinca 2018.g. u kojem se potvrđuje da je Marin Štritof bio direktor navedenog trgovačkog društva u razdoblju od 24. prosinca 2013.g. do 3. listopada 2017.g. te da je u razdoblju od 5. svibnja do 3. listopada 2017.g. primao mjesečnu plaću u neto iznosu od 4.080,00 kn. U privitku dopisa trgovačko društvo Frigoekspert d.o.o. dostavilo je Rješenje Trgovačkog suda u Zagrebu od 24. prosinca 2013.g kojim se u sudski registar toga suda upisuje osnivanje društva s ograničenom odgovornošću pod tvrtkom/nazivom Frigoekspert d.o.o. sa sjedištem u Vučilovu, Sutlanske doline 40. U privitku očitovanja dostavljene su i Odluke o imenovanju i razrješenju Marina Štritofa direktorom društva iz kojih je utvrđeno da je jedini član društva Marin Štritof dana 23. prosinca 2013.g. donio odluku kojom se Marin Štritof imenuje za direktora toga trgovačkog društva, ovlaštenog za zastupanje pojedinačno i samostalno, a dana 3. listopada 2017.g. odluku o razrješenju Marina Štritofa s navedene funkcije.

Slijedom navedenoga, Povjerenstvo je iz prikupljenih podatka i dokumentacije utvrdilo da je dužnosnik istovremeno uz obnašanje dužnosti općinskog načelnika Općine Dubravica bio direktor trgovačkog društva Frigoekspert d.o.o. u razdoblju od 23. prosinca 2013.g. do 3. listopada 2017.g. što ukazuje na moguću povredu članka 14. stavka 1. ZSSI-a.

Nadalje, uvidom u Ugovor o prijenosu upravljačkih prava koji je dužnosnik dostavio Povjerenstvu dana 25. listopada 2017.g. uz izvješće o imovinskom stanju podneseno povodom promjene, utvrđeno je da je navedeni ugovor sklopljen dana 19. rujna 2017.g. između dužnosnika Marina Štritofa i Željke Stiperski Štritof kao Povjerenika. Točkom 1.1. predmetnog ugovora utvrđuje se da je Marin Štritof jedini vlasnik trgovačkog društva Frigoekspert d.o.o., a točkom 2.1. istog Ugovora utvrđuje se da Marin Štritof svoja upravljačka prava s osnova poslovnih udjela u navedenom trgovačkom društvu prenosi na Povjerenika, odnosno na Željku Stiperski Štritof.

Uvidom u OIB Željke Stiperski Štritof naveden u predmetnom Ugovoru o prijenosu upravljačkih prava te OIB supruge dužnosnika naveden u podnesenim izvješćima o imovinskom stanju dužnosnika utvrđeno je da je riječ o istoj osobi iz čega proizlazi je dužnosnik upravljačka prava na temelju udjela u vlasništvu trgovačkog društva Frigoekspert d.o.o. prenio na svog bračnog druga.

S obzirom da je člankom 16. stavkom 1. ZSSI-a propisano da dužnosnik upravljačka prava na temelju udjela u vlasništvu (kapitalu) trgovačkog društva ne može prenijeti na povezane osobe iz članka 4. stavka 5. ZSSI-a, te da se bračni drug dužnosnika kao član njegove obitelji smatra s dužnosnikom povezanom osobom u smislu navedene odredbe ZSSI-a, sklapanjem predmetnog ugovora o prijenosu upravljačkih prava dužnosnik nije ispunio svoju obvezu iz članka 16. stavka 1. ZSSI-a.

Slijedom svega navedenoga, iz prikupljenih podataka i dokumentacije proizlazi da dužnosnik Marin Štritof u razdoblju od osnivanja trgovačkog društva Frigoekspert d.o.o. do 19. rujna 2017. uopće nije prenio upravljačka prava na temelju udjela u vlasništvu navedenog trgovačkog društva na drugu osobu, odnosno na povjerenika, a potom je 19. rujna 2017.g. sklopio ugovor o prijenosu upravljačkih prava s povezanom osobom u smislu članka 4. stavka 5. ZSSI-a, odnosno sa svojom suprugom, što ukazuje na moguću povredu članka 16. stavka 1. ZSSI-a.

Povjerenstvo je od Općine Dubravica zatražilo i podatke o poslovnim odnosima između navedene jedinice lokalne samouprave i obrta Frigoterm te trgovačkog društva Frigoekspert d.o.o.

Općina Dubravica dostavila je očitovanje od 24. siječnja 2019.g. u kojem se navodi da ista od 2011.g. do dana slanja očitovanja nije stupala u poslovne odnose s navedenim poslovnim subjektima.

Poziva se dužnosnik Marin Štritof da, sukladno članku 39. stavku 3. ZSSI-a, u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja ove odluke te da dostavi Povjerenstvu relevantnu dokumentaciju s kojom raspolaže.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Dužnosnik Marin Štritof, elektroničkom dostavom
2. Objava na internetskoj stranici Povjerenstva
3. Pismohrana